Salon kihlakunnanviraston syyttäjäosasto
Kirkkokatu 1-3, PL 38, 24101  SALO		
Puh. 010 362 5040, fax 010 362 5031	

Oikeusministeriö
Kriminaalipoliittinen osasto

Asia: 	Lausunto Syyttäjälaitoksen rakenne- ja resurssityöryhmän loppumietinnöstä
	(Lausuntoja ja selvityksiä 2005:17)

Viite:	Oikeusministeriön kirje 
	Lausuntopyyntö 15.6.2005  5/66/2004

	Välimietinnössä on esitetty kolme eri mallia paikallisen syyttäjätoimen järjestämiseksi eli syyttäjälaitoksen rakenteen osalta viittaan välimietintöön 26.4.2005 antamaani lausuntoon.

	Loppumietinnössä on yritetty erilaisin argumentein laskea syyttäjien ja koko syyttäjälaitoksen tarvitsemia resursseja.
	Yritys on sinänsä hyvä, mutta laskelmien pohja pettää ja mietinnön lopputulos tältä osin on epätarkka. 
	Valtakunnansyyttäjänvirasto ajaa voimakkaasti syyttäjäyksiköiden välistä yhteistoimintaa ja suurempia yksiköitä, perusteena ilmeisesti säästöt ja tasaisempi työnjako syyttäjien kesken.
	Laskelmissa on otettu pohjaksi henkilötyöpäivän pituudeksi 7,25 tuntia ja vuositasolla 1.610 tuntia.
	Pohja ei ole realistinen, sillä laskelmasta puuttuu kokonaan syyttäjien matkat eri istuntopaikoille ja matkat, jotka lisääntyvät voimakkaasti mentäessä juttujen tasaukseen eri yksiköiden kesken ja keskitettyyn hallintoon.
	Esimerkkipaikkakunnat Espoo, Pietarsaari ja Lohja lienevät paikkakuntia, joissa ei ole useita eri istuntopaikkoja, sillä matkoista ja niihin käytetystä ajasta ei ole  mietinnössä otettu kantaa.
	Syyttäjien käyttämän ajan määrä työn eri vaiheissa on arvoitu liian lyhyeksi - eri käräjäoikeuksissa on erilaisia tuomareita, jotkut istuvat vähäistäkin juttua pitkään ja hartaasti eli tuomioistuimen ajankäyttöön syyttäjä ei juurikaan voi vaikuttaa - on vain odotettava päätöstä, kestää sen tuleminen sitten kuinka kauan tahansa.
	TARMON eli syyttäjien työajan seurantajärjestelmän käyttö resurssien laskentaperusteena johtaa myös harhaan.
	Tarmo perustuu prosenttijärjestelmään, jossa kokonaistyöaika kattaa myös illat ja viikonloput eli kyse ei ole 7,25 tunnista päivässä, jossa ajassa syyttäjän pitäisi pystyä virkansa hoitamaan.

	Työryhmän esityksessä on myös mainittu, että hallintotehtävien siirtäminen pois nykyisiltä johtavilta kihlakunnansyyttäjiltä toisi lisää tehokkuutta syyttäjäosastojen toimintaan. Ainakaan Varsinais-Suomen yhteistoiminta-alueella tehtyjen laskelmien mukaan näin ei tulisi käymään. Johtavat kihlakunnansyyttäjät ottavat ratkaistavakseen käytännössä yhtä paljon juttuja kuin kihlakunnansyyttäjät ja tekevät hallintotyöt omalla ajallaan. Lisäksi he ottavat enemmän ns. vaativia juttuja kuin kihlakunnansyyttäjät, joten minkäänlaisia lisävoimavaroja ei siitä suunnasta ole saatavissa.

	Loppumietinnössä on tultu resurssilaskelmien osalta sellaiseen lopputulokseen, joka johtaa entistä vaikeampaan työtilanteeseen yksittäisen syyttäjän ja koko syyttäjäorganisaation osalta.

	Salo 13.9.2005

	Heikki Lehto
	Johtava kihlakunnansyyttäjä, nimismies